På grund af en fodfejl udskyder Alternativet nu valget af Mohammad Sabah Ahmad som folketingskandidat.

Alternativet i Østjyllands Storkreds begik en fejl, da foreningen i søndags valgte nye folketingskandidater, herunder den tidligere kontroversielle talsmand for Grimhøjmoskeen Mohammad Sabah Ahmad.

Storkredsen havde nemlig overset, at Alternativets vedtægter kræver, at man har været medlem af partiet i tre måneder, før man kan vælges til folketingskandidat. Det får nu kredsens forperson, Birgit Hageneier, til at beklage.

- Vi er kede af, at kandidaterne – og særligt Mohammad – skulle igennem det her. Det siger vi undskyld for – også til alle jer medlemmer, der mødte op og stemte på kandidaterne. Opstillingsmødet vil tidligst blive afholdt, når alle de kandidater, der stillede op forleden, har været medlem i tre måneder. Vi opfordrer dem naturligvis til at stille op igen, siger hun i en pressemeddelelse.

Citronmåne og kvajebajere

Partiet vil ”i nærmeste fremtid” indkalde til et nyt opstillingsmøde, hvor partiet ifølge Birgit Hageneier vil byde på både citronmåne og kvajebajere.

- Alternativet er et ungt parti med kun to-et-halvt år på bagen, så vi er en bevægelse, der i høj grad baserer sig på frivillige aktivister, der påtager sig et stort ansvar. Det betyder så desværre, at vi i det her tilfælde ikke har haft den organisatoriske robusthed, som vi kunne ønske os. Der skal selvfølgelig hos os være plads til at begå fejl, siger Birgit Hageneier.

DEBATDOGME #4: VI VIL INDRØMME, HVIS VI HAR TAGET FEJL Kære venner Østjyllands Storkreds valgte i søndags fem... Posted by Alternativet Østjylland on Wednesday, April 6, 2016

Nordqvist: En automatreaktion

Det medførte massiv kritik på Christiansborg, da det forleden kom frem, at Alternativet havde valgt at opstille Mohammad Sabah Ahmad. Udlændingeminister Inger Støjberg (V) anklagede Alternativet for at slå "armene ud i deres naivitet og invitere ekstreme holdninger indenfor", og samme toner lød fra Socialdemokraterne og Dansk Folkeparti. Alternativets politiske ordfører Rasmus Nordqvist kalder kritikken for ”en automatreaktion”.

- Vi har her en ung mand, der ganske vist har en blakket fortid, men tager kontant afstand fra den og konsekvent har talt imod radikalisering, arrangeret demonstration imod Islamisk Stat, stemt dørklokker i Gellerup for at opfordre til demokratisk deltagelse, og så falder flere politikere herunder en minister over ham. Det, synes jeg godt nok, er ærgerligt, siger han i pressemeddelelsen.

Alternativet understreger, at man stadig gerne ser, at Mohammad Sabah Ahmad stiller op til Folketinget for partiet.